
BORDET I HOVEDET 


Min facebook-ven £0 Gorzelak Peder- 
sen og jeg snakker ofte om at lave et 
projekt sammen. Det har ikke materia- 
liseret sig endnu, men vores optimis- 
me er usvækket. Som f.eks. sidste 
efterår. Lad os udgive et blad, skrev Bo 
en dag, jeg tror, det var i oktober. Cool, 
svarede jeg. Lad os det. 


Vi aftalte at bidrage med et soloafsnit 
hver og desuden modificere nogle af 
den andens tegninger eller lignende. 
Jeg var på det tidspunkt optaget af 
Obs Arty (Obskuriøst nr. 19) plus digt- 
samlingen Co//lage-dage og nåede helt 
ind i julen, før jeg fik mig sammen til at 
kigge på solostykket. Resultatet blev 
Dekanteret dekadent, en håndfuld nye 
digte og grafiske stykker i samme stil 
som Co/llage-dage. 


Men hvad med Bos ting? Hvad lå der, 
jeg kunne mishandle? Jeg kom i tanke 
om nogle pamfletter, han havde sendt, 
for længe siden, og rodede i kasser og 
skuffer, indtil der var bid: et essay om, 
hvorfor han læste Marquis de Sade, 
dateret januar 2006. 


Mellem papirerne fandt jeg også breve 
fra min fanzine-buddy Jack J., skrevet 
på en tid, hvor det stadig var hurtigt 
og nemt at benytte posten. Vi havde 
haft det skide sjovt med at sende ting 
til hinanden og jeg spøgte dengang 
ofte med at kunne brødføde et halvt 
postbud. Nå, her i januar 2018 er man 
ved at rive samtlige landets postkon- 
torer ned og den ”ansvarlige” minister 
har udtalt tvivl om brevpostens fort- 
satte eksistens efter dette kalenderår. 
Så kan vi lære det! 


Den slags er jo lige til at blive trist over. 
Tingene forsvinder, skrev jeg engang i 
bladet og det gør de stadig. Kiosken 
på Kalundborg station er netop lukket. 
Det var der, jeg købte Meta/ Hammer 
og andre kulørte musikblade i 80erne. 


Folk forsvinder også, de bliver bare 
ved. 2018 er knap nok begyndt og så 
mister vi indenfor det samme døgn 
Dolores O'Riordan (forsangeren fra 
The Cranberries) og Synnøve Søe. Jeg 
husker Synnøve som et frisk pust i 
vores hjemlige mediecirkus og små- 
lækker på en dejlig trashet måde. Har 
vist en af hendes romaner et sted inde 
ireolen, sammen med Louise Freverts 
instruktionsbog om mavedans og 
Jacob Haugaards Håndbog for første- 
gangsvælgere. Ak ja, alle disse kendis- 
kuriøsiteter, man samler op… 


Breaking news: Bo og jeg har besluttet, 
at det projekt alligevel bliver en anden 
god gang, så nu udgiver jeg min andel 
som et specialnummer af Obskuriøsti 
stedet. Modifikationer: Bo side 4, 6 og 
7, Jack side 5. Tak til både Bo og Ralph 
Østrup for løbende kritik undervejs. 


Henrik Larsen 
1. februar 2018 


Obs Arty nr. 2: Bordet i hovedet 

En Obskuriøst udgivelse 

ISSN: 2445-6942 

Pris: 50 kr. plus forsendelse 

Trykt hos Frederiksberg Bogtrykkeri i 30 eks. 
Ansvarshavende redaktør: Henrik Larsen 

JULEKNAS (blandede bagateller) 


Løb hurtigere 


Der er altid noget at spare 

Der er altid noget at skære 

Du kan altid løbe hurtigere 
Lad madpakken blive hjemme 


Slut med kaffepauser 
Slut med julegaver 
Mere for mindre 
Regneark timer 

Til bunden er nået 
Så lukker de lortet 
Succes 

Hurra! 


Julemanden, Marx og Gud 


Julemanden kan det hele 
Marx og Gud i ét 
Attributterne i orden 
Skægget naturligvis 


Den rette juleånd 


Slå ikke på en med briller 
Du kunne jo komme til skade 
Glasskår er ingen spøg 


Synderjul 


Vi er alle syndere i december 
Krabasken står klar til januar 
Julen de fede hjerters fest 

At æde er at leve 

Det nødvendige afbræk 

om man vil 

fra angstens rå askese 


De kaster billig whisky 
Brandy vin og snaps 
inakken på luvslidte Larsen 
iNetto Fakta og Spar 


Der er tilbud alle vegne 
Jeg er næsten ved at segne 
af denne overflod 
Chokolade sylte knas 
Julens tunge lod 


Julestress 
Nogle bestiger Mount Everest 


med deres bare næver 
Jeg missede næsten toget igen 


Det er rigelig med adrenalin til mig 


et stykke tid 


Tom Waits kan stadig rydde en butik 


Accord i Lyngby forleden 

før julefrokost hos Niels 
Ekspedienten var både 

ung og hip 

Spillede Tom Waits Rain Dogs 
Hele albummet på fuld knald 
og folk de skred 

Hvad er det for noget syre larm 
udbrød én 


Jeg gik op til kassen 

Spøgte lidt med reaktionen 
Jeg holder selv af Tom Waits 
Vi grinede sammen 

Det gav 45 kroner i rabat 


ÅRETS ÅRSTAL 


Ja så skal vi lære et nyt ord igen 
Sige og skrive et nyt årstal igen 


Jeg havde ellers lige vænnet mig til 
totusind og sytten 

selvom det hvislede 

når man sagde det 


Men totusind og atten lyder da bedre 
Tallet har mere tryk og stød på 

Mere vrængen af munden 

og det får jeg aldrig nok af 


Der har været kølige årstal 
Skræmmende årstal 
Klumpede årstal 

og de ligegyldige fyldår 


Nitten hundred fire og firs 

var uhyggeligt 

Hvor er Big Brother? Kom han? 
Lurer han på os fra det høje? 
pludrede eksperterne på tv 
kan jeg huske 


To tusind og To tusind og et 
Fremtiden bankede på 
Science fiction tid 

pludselig nu 


To tusind og syv 
Fyldte fyrre 
Forlænget ungdom 
To tusind og sytten 
Halvtreds 

Jeg arme gamling 


Der var skoleår jobår dødeår 
og alt det der 

men de er jo ikke interessante 
for andre end mig selv 


Det næste store årstal 

bliver to tusind og fem og tyve 
Det har stadig et brus af 
fremtid raketter og rumhjul 
Flyvende biler 

Hvem ved 


Jeg skriver dette i toget 

En og tyvende december 
Ser ud på landsbyer marker 
Intet er rigtig forandret 


Livet trods bredbånd i stuen 
forbliver provinsielt 

Og jeg nikker og tænker: 
Det er sgu okay 

Her på solhvervsdag 


MOD NYTÅR 


Nåde mellem nedslag 
Grå gamache-dage 
Frihed mellem fester 
Hjerter tages væk 


Tilbage i rutinen 

En kropsudvidet sweater 
Puster efter presset 
Masker sættes frem 


BYEN UDEN ÆBLESKIVER 


Ikke en klejne i januar 
Intet nedsat på hylden 
Butikkerne er som ryddet 
for juletilbudstrøst 

WARREN ZEVON I JYDERUP 


Jeg fandt en cd med Warren Zevon 
iRøde Kors genbrugsbutikken 

og tænkte: Hvad har du at gøre 
iet udkantshul som dette? 


Ja det tænkte jeg 

Det tænker jeg 

måske en smule uretfærdigt 

ved hvert eneste interessante fund 
Hvad pokker gør det her? 


Som nu for eksempel The Triffids 
De er langt langt hjemmefra 


The Flaming Lips 
Klart for avanceret 
(Ikke at jeg selv er fan) 


Grant Lee Philips 
(Americana) 

Alt for følsom og fin 
Etc. etc. etc. 


DE OVERLEVENDE 


De overlevende kommer 
hver fredag på kanal tolv 
De er næsten alene i verden 
Katastrofen som føljeton 


Disse klædeligt pjaltede helte 
slås med bander zombier pest 
når de da ikke bare skændes 
Menneskeligt drama skal der til 


Den sidste sko er flækket 
De flakker uden mål 
andet end dagen og vejen 
til vi ses i næste afsnit 

Er der mon stadig håb? 


Og så kan seeren sidde og tænke 
over krig og konsekvens 

og hvad man selv ville gøre 

hvis det ramlede 

og gyse let og gå i seng 


RED VERDEN 


U2 skuffer med det frelste 
læser jeg i den gratis 
Drømmer jeg? 

Er vi i syv og halvfems? 

Tja noget forandrer sig aldrig 
Og nogen skal redde verden 


ITALIENSK FOR BEGYNDERE 


Den oversavede dame smiler saligt 
mens en mørk plet vokser til en pøl 
og en morder iført sorte handsker 
og barndomstraumer rigelig for to 
savler sagte ved sit bøddelværk 
Tørrer munden i et silkeskærf 


Der er en hårdkogt helt på sagen 
Hans pige står altid i badet 

Viser patter og lidt dusk 

Det har ingen betydning for plottet 
Det er bare drengeguf 


Og måske får hun kniven selv 

Og måske er helten også morderen 
Måske er han transvestit 

Måske er der flere som gjorde det 


Og en fuldskægget langhåret psykolog 

DE TRE DETEKTIVER 


Jeg var svagelig som lille 
En slidt litterær kliché 
men på ære det er sandt 
Jeg lå der på hospitalet 
med astma bronkitis 
blandt andet 

Væk fra familie og hjem 
skole og farve-tv 
proppet med medicin 


Jeg kunne heldigvis lide at læse 
Der var et børnebibliotek 
Det sted blev Min oase 
Sikkert sparet væk for længst 
og der mødte jeg Jupiter 
Buttet påståelig 

Atletiske Pete 

(Nej ikke Peter) 

Bebrillede Bob 

De tre detektiver 

i Hasselbalchs tretten bind 


Dengang hed det noget med 
”mysterie” i titlen 

Mysteriet om det skrigende ur 
Mysteriet om den forsvundne skat 
Papegøjemysteriet 

Jeg læste sikkert flere 

men husker det ikke 

Jeg var fem til seks år 


De tre detektiver levede i Hollywood 
Californien Amerika 

Deres mentor var gysets mester 
Alfred Hitchcock (på licens) 


Jupiter Pete og Bob 

var tre mægtig opvakte knægte 
med paratviden om alskens ting 
og resten kunne de læse sig til 

I dag ville man kalde dem nørder 


Historierne var bedre skrevet 

end det sædvanlige niveau for genren 
Især i starten hvor Robert Arthur 
seriens fader skrev mytologien 

men også William Arden og M.V. Carey 
(sidstnævnte NB en kvinde) 

havde deres øjeblikke 


Der var mere kulør end hos 
Jan Kim og Blyton 
Kim-bøgerne 

Helt ærligt: et fiskerleje! 


Jeg blev rask og kom hjem 

og ville have flere i serien 

Det fik jeg til jul og til fødselsdag 
gennem hele min barndom 

og jeg elskede de bøger 

Selvom de nu kom på Lademann 


Så fusede det ud som alting gør 

med holdbarhedsdatoen overskredet 
Seriens sidste (der var jeg stået af) 

er svære at komme igennem 


Og her sidder jeg mange år senere 
og genlæser hele baduljen 

(i det jeg benhårdt fortrænger 
Crimebusters hvor de er ældre 

og den tyske spin-off industri 

hvor de tre går på nettet 

og bruger mobil) 


Jeg er næsten tilbage 
på hospitalet 

itre og halvfjerds 

et øjeblik 

CIRKUSNET-TV 


Nu slås de derovre igen 
Som i et gladiator-spil 
Hvor sort møder hvid 
Rød tæver blå 
Netkæmper sværdfægter 
Skrig - du er på 


Det er det store USA 
Våben-fetichister 
KKK racister 
Religiøse freaks 

På behagelig afstand 
Drama med smæld i 
Dagens pep 


Mens de sidste værdier herhjemme 
sælges stjæles ødelægges 

og bundfolket smager nådsenstæsk 
til deres eget bedste 


Trump - en fattigmands Nero 
uden tone i livet eller pli 

Spiller ikke lyre mens det brænder 
Han slår allerhøjst en skid 


Mægtig bigly dræver han dovent 
Det fede svin 

Gør Amerika stadig større 

i sin voksenble 


Mens pansrede bøller gør klar 
tilden næste gadekamp 


Det er bedre end sex 

Det er et mægtigt kick 

Gang i den over there 

Mens Danmark drysser i havet 
Frasolgt bid for frasolgt bid 


Jeg vil have en blå ballon 
Jeg vil have min løvekamp 


KATTE 


Jeg elsker mine katte 

En kat er ikke et menneske 

På den anden side er jeg selv et dyr 
Så noget har vi til fældes 


Fie kigger på mig 

Jeg ved der er nogen til stede 
Vel halvfems procent instinkter 
Biologisk mekanik 

De ti procent identitet 

Gad nok vide hvordan 

jeg selv er fordelt 


Fie puffer venligt til mig 
Spinder mig ind i øret 
Et lille levende væsen 
fuld af oprigtige følelser 


Hvad mon hun tænker? 
Hvad mon han siger? 
Jeg blinker 

Hun blinker 

Vi kommunikerer 


VIKTUALIERUM (en drøm) 


Trappen ned var farligt stejl 
Vinduet mat og lyset blegt 
Rækker af flasker 

Konserves i kasser 

Rynkede former beske grå 
pressede sig mod rustne låg 
Sylteting vi havde glemt 
Hyllet ind i spindelvæv 

DEKANTERET DEKADENT 


Jeg har købt en bog 

med franske postkort 
Opsat hår og trussen ned 
Piskede baller 

Det er så uskyldigt det hele 
for alle er døde for længst 


Dekadence med distance 
for denne gamle gris 


Jeg kender godt det nummer 
Disse struttende prinsesser 
Danserinder vaskekoner 

Det eksotiske et trick 


Og jeg burde føle mig skyldig 
Tarvelig og slem 

Men det er sgu svært 

når man er en 

som kan lide det at se 


Jeg har fundet ugeblade 
fra mine forældres tid 

I genbrugsrodekasser 
Gav næsten ingenting 
Femina og Billed-Bladet 
Se & Hør og Mad og Hjem 
Nu har jeg dem igen 


Disse blide bløde former 
Al den damenumse-sæbe 


Det var dengang alt kunne ske 
”Du ta'r et Badedas bad på eget 


ansvar” 
imin fantasi 


Det kan måske lyde vammelt 
Som en overført befamling 
Det ville ikke gå i dag 


Mine halvfjerdsere er forbudt for børn 


Det er godt at jeg er voksen 
Sådan set 


Og så griner jeg jo lidt 

for i dag er det bare plastik 
Digitalt og glat 

Men fordi det er en anden kode 
er beskeden sgu den samme 
Sex det sælger 

Deal with that 


Jeg har købt firser-mandeblade 
Fra dengang jeg var dreng 
Fandt dem til en femmer stykket 
i en let suspekt butik 


Nøgenbilleder er fint nok 
Men det handler om nostalgi 
Attentater skandaler 
Videoreklamer 

Masser af postordre-kitsch 
(Jeg tror næsten på det selv) 


Man bliver aldrig for gammel 
til den slags ting 

sagde jeg til kassepigen 

Hun smilede sødt 

Gav det gamle fjols 

lidt rabat 

Business er business 

